Aksönov: Yedi-Quyu rayonı yolbaşçısınıñ istifası «Tavrida» trassası ve Keriç köpüriniñ qurucılığınen bağlı
12 sentâbr 2017, 13:07
Kreml nezareti altındaki Qırım yolbaşçısı Sergey Aksönov Yedi-Quyu (Leninskiy) rayonı memuriyetiniñ rusiyeli yolbaşçısı Aleksandr Maçusskiyniñ istifasını «Tavrida» trassası ve Keriç köpüriniñ qurulıcılığınen bağladı. Bu aqta Aksönov sentâbrniñ 12-nde Facebookta yazmaqta.
«Bügünki künde rayon yolbaşçılığına farqlı bir şekilde yanaşmalı ve bu ilk-evelâ Keriç köpüri ve «Tavrida» federal trassası bağlı şekilde yapılmalı. Bu - idare strukturalarınıñ işi teşkil etilgende tesirli deñişmeler kirsetilmesinen bir arada, region seviyesindeki yatırım siyaseti olaraq yapılmalı», – dep yaza Aksönov.
Sentâbrniñ 12-nde Kreml nezareti altındaki Qırım yolbaşçısı Sergey Aksönov Yedi-Quyu (Leninskiy) rayonı memuriyetiniñ rusiyeli yolbaşçısı Aleksandr Maçusskiyniñ istifası aqqında ilân etti.
Rusiye nezaretindeki Qırım akimiyetinde avgustnıñ 27-nde bazı istifalar yapıldı. Qırımnıñ al-azırdaki yolbaşçısı Segey Aksönov Canköy, İslâm-Terek, Qurman rayonlarınıñ yolbaşçılarınen beraber, Kefe şeer yolbaşçısı ve şeer şurasınıñ yolbaşçıları istifa etecekleri aqqında aytqan edi.